50 Jaar gelede in Die Burger | 5 Augustus 1971 | Netwerk24
50 Jaar gelede in Die Burger | 5 Augustus 1971
05 Augustus 2021 00:00
Nog geheime agente gaan getuig: Nog drie geheime agente van die Veiligheidspolisie sal getuienis lewer in die saak teen eerw. G.A. ffrench-Beytagh (60), Anglikaanse deken van Johannesburg, wat . . . teregstaan op aanklagte ingevolge die Wet op Terrorisme.
Skietery in die mielieland: In 'n mielieland het hy sy broer huilend hoor roep: "Nee, Pappie, nee." 'n Skoot het geklap en hy het weggehardloop. Só het 'n twaalfjarige seun gister in Bethlehem getuig in die saak teen Sakkie du Plessis (34). Hy staan tereg op vier aanklagte van moord – op sy vrou en drie van sy vier kinders wat in Februarie vanjaar doodgeskiet is.
Stellenbosse plan onthul: Die plan van 'n groep Stellenbosse akademici om op die vooraand van die sitting van die Verteenwoordigende Kleurlingraad 'n politieke opskudding te veroorsaak deur die publikasie van 'n geheime verklaring (waarin gelyke en volwaardige burger-skap vir die Kleurlinge bepleit word), is in die wiele gery deur die onthulling van die dokument.
Dakke waai af in Hermanus: Deurdringende reën het gister in die Skiereiland en Boland uitgesak. Dit het gepaardgegaan met 'n sterk noordwestewind . . . Op Hermanus het die wind wat by tye 90 km/h bereik het, twee dakke afgeruk en verskeie ander huise beskadig.
Modes een te veel vir non: Een van die nonne wat twee weke gelede deur die Vatikaanse owerhede by die ingang van die St. Pieterskerk geplaas is om te keer dat mense in onwelvoeglike kleredrag dit binnegaan, moes haar pos verlaat weens 'n "senu-insinking".
Hiëna skaapslagter gedood: 'n Strandjut wat die afgelope agttien maande 'n skrikbewind gevoer het op verskeie plase in die distrik Warrenton, is vandeesweek in 'n slagyster gevang en van kant gemaak. Die dier het in sy leeftyd sowat 1 000 skape en 120 kalwers gevang.
Boetes Bellville se 'goudmyn': Motorryers in Bellville het verlede maand kwaai deurgeloop onder die skryfpenne van verkeersbeamptes. Na wat verneem word, het Bellville se inkomste uit verkeersboetes verlede maand 'n nuwe rekord van R11 000 beloop.